Geheime stemming: Baleka Mbete moet jawoord geeSpeaker Baleka Mbete. Foto: AP Photo/Denis Farrell Die burgerregte-organisasie AfriForum het die afgelope naweek gesê hy het ’n e-pos na Baleka Mbete, speaker van die parlement, se kantoor gestuur om ’n beroep te doen op haar gewete en te versoek dat sy die mosie van wantroue in pres. Jacob Zuma by wyse van ’n geheime stemming toelaat. Dit volg ná hoofregter Mogoeng Mogoeng se uitspraak om die geheime stemming se besluit oor te laat aan die parlement en dus Mbete. Guido Urlings, nasionale veldtogbeampte vir AfriForum, sê die finale besluit oor die geheime stemming lê nou by die speaker. “Terwyl AfriForum nie oortuig is dat ’n geheime stemming wel tot ’n suksesvolle mosie van wantroue in die president sal lei nie, sal dit eens en vir altyd vir Suid-Afrikaners wys of daar ’n Jacob Zuma-probleem of ’n ANC-probleem in die land heers,” sê Urlings. AfriForum sê hy glo dat ’n geheime stemming alle lede van die parlement sal toelaat om te stem volgens hul gewete, sonder vrees vir nagevolge en verteenwoordigend van die belange van hul kiesers en nie dít van hul politieke meesters nie. Die organisasie het lede van die publiek aangemoedig om AfriForum se webwerf te besoek en ’n e-pos aan die speaker van die nasionale vergadering te stuur, wat haar vra om ’n geheime stemming tydens die mosie van wantroue in pres. Jacob Zuma toe te laat: